Minen vruntliken grot mit vormoginge alles gudes. Erwerdige leve her meister unde besunderge gunstige leve nabur. Wetet, dat ik jwen erwerdigen breff wol vornomen hebbe, den my her Johan Nienborch brachte etc.; unde wes my her Johan muntliken gesecht hefft van jwer werdicheit wegene, dat hebbe ik wol vornomen, des ik em wol tobetruwe etc. Erwerdige her meister unde gude vrunt unde besunderen gunstige nabur. So hebbe ik jwer werdicheit disse schicht vake geclaget in mynen breven, alse van den van Revall, dat jwe werdicheit se underwisede etc., er dar mer ungevalles lichte worde invallende, des ik my wol bevruchte etc. Hirumme, erwerdige her meister, leve gunner unde gunstige leve nabur, so zii ik allewege gudwillich vormidst jwer leve unde vruntscop ghewest unde se noch gherne, dat my gelik vor ungelik mochte weddervaren etc. Vortmer, erwerdige her meister, alse jwe erwerdicheit wol rort, als my her Johan wol berichtet hevet muntliken, alse van den van Reval, dat ik dat wolde laten staen in guder gedult bet an de tiit, dat jwe erwerdicheit unde ik in egener personicheit tosamende quemen. Leve her meister, dat hevet alrede lange gestanden unde gewart etc. unde hebbe my genoch to gelike geboden, wes jwe erwerdicheit unde jwe werdigen medeghebedigere erkennen kunt, dar ich unrecht ane sii, ik wils allewege gerne bi jwer werdicheit bliven etc. Item, erwerdige her meister, gude gunner unde gunstige nabur, zo wil ik umme jwer bede willen dit gherne laten bestaen mit den van Revall bet to sunte Johans dage baptisten negest tokomende in guder gedult na desseme dage, alse desse breff gescreven is, sunder utgeseit Arnd Lubbeken, Rumoer unde Bazun, unde dat de van Reval er gud nicht mengen mit der stede guderen, dar ik se vake mede bevunden hebbe, dat in der warheit is, dat ik wol bewisen will, wan it darto kumpt. Item, erwerdige her meister, alse jwe werdicheit denket enen dach to holdende tor Narwe mit den Russen to sunte Johans dach negest komende baptisten, hirumme, erwerdige her meister, so en kan ik jwer erwerdicheit nicht enkede scriven uppe disse tiit, off ik dar komen kan, wente ik myne boden utgesant hebbe an mynen gnedigen heren den konink, dar ik noch tor tiit gen antwort van en hebbe, wente ik gerne bi jwer werdicheit were in egener personicheit, so verne alse ik it bibringen mach unde my steit to donde, wo my nicht anders vor de hant en valle, alset nu steit mid den steden unde twischen den riiken. Vortmer wan ik en antworde krige, so wil ik id jwer werdicheit toscriven sunder zument. Anders en wet ik juwer werdicheit nicht to scrivende. Erwerdige her meister. Ik danke jwer werdicheit vor jwe giffte, unde desgelikes Margrete myne husvrowe. Gescreven to Wiborch des anderen dages na sunte Marcus dage in deme 31 jare. Her Cristern Nicclisson ritter, hovetman upp Wiborgh. Adress: Deme erwerdigen mester to Liflande, mynem besunderen gunstigen, leven nabur, kome disse breff mit allir werdicheit; grote macht is daran.